Alle de fem mænd blev fremstillet i grundlovsforhør i Retten i Aalborg og er nu varetægtsfængslet frem til den 16. april. To af dem kærede dog kendelsen, hvorfor landsretten inden for tre dage skal tage stilling til deres varetægtsfængsling. Der er tale om fem mænd mellem 21 år og 48 år, og politiet skred i går til anholdelserne, fordi man sætter dem i forbindelse med en påsat bilbrand i en indkørsel, der blev begået i det sydøstlige Aalborg tilbage i november sidste år. - Det er et længere efterforskningsarbejde, der ligger til grund for anholdelserne i går og fremstillingerne af de mistænkte i dag. Brandstiftelse er en alvorlig sag, der kan få tragiske følger, så er jeg tilfreds med, at vi nu har et grundlag for at fremstille fem mistænkte, siger efterforskningsleder, politikommissær Kenneth Rodam. Sagen, som de anholdte sættes i forbindelse med, stammer tilbage fra søndag den 29. november sidste år ved 20-tiden, hvor Nordjyllands Politi modtog en melding om en personbil, der var i brand på Mylius Erichsens Vej i Aalborg Sø. Branden blev hurtigt opdaget og slukket, inden den bredte sig til beboelse. Siden har politiet efterforsket branden, da man formodede, at bilbranden var påsat, hvilket blev bekræftet af den efterfølgende gerningsstedsundersøgelse. Ingen personer kom noget til under branden. Lukkede døre De anholdte sigtes alle for at overtræde paragraf 181 i straffeloven, der handler om forsætlig brandstiftelse, mens der også er grundlag for at sigte nogle af dem for ulovlig tvang, ligesom én sigtes for forsøg på kvalificeret brandstiftelse efter paragraf 180 og for forsøg på grov vold. Politiet anmodede af hensynet til efterforskningen Retten i Aalborg om lukkede døre. I sagen sidder der i forvejen en person varetægtsfængslet.
Fem personer er tirsdag varetægtsfængslet frem til 16. april sigtet for med vilje at have sat ild til en bil i Aalborg.